Den verserende krise i SKAT skyldes ikke mindst, at det var en fejl at sætte gældsinddrivelsessystemet EFI i drift, før det var færdigudviklet. Ligeledes var det en fejl at skrotte systemet efter kun to år. Også selv om det ikke kørte, som det skulle.

Det siger en af ophavsmændene til it-systemet, den tidligere mangeårige departementschef i Skatteministeriet, Peter Loft, der blev fritstillet fra tjeneste i 2012.

»Det var en fejl at sætte systemet i drift, før det var klar. Og da man besluttede at lukke det, havde man ingenting at sætte i stedet, da systemet, som EFI erstattede, var lukket i mellemtiden. Det er en væsentlig medvirkende årsag til, at skattegælden i dag vokser og vokser, uden at vi er i stand til at inddrive den,« siger Peter Loft, der i dag er kommunaldirektør på Bornholm.

Den forhenværende departementschefs kritik kommer, efter at Rigsrevisionen i forrige uge meddelte, at danskernes skattegæld er vokset til historiske 108,6 milliarder kroner, hvoraf de 75 milliarder kroner ifølge SKAT bliver umulige at inddrive. Ydermere har Rigsrevisionen efterfølgende advaret danskerne om, at de kan se frem til yderligere milliardtab, da det nye inddrivelsessystem, der skal erstatte EFI, tidligst står klar i 2021

Peter Loft erkender, at EFI var fejlbehæftet og derfor ikke fungerede optimalt, men det ændrer ikke på, at »væsentlige dele af systemet fungerede«. Og hellere et fejlbehæftet indkrævningssystem, der ikke fungerer optimalt, end slet intet system, forklarer han til Information.

Forkert at opløse SKAT

Som en løsning på Skats langvarige krise besluttede skatteminister Karsten Lauritzen (V) formelt at nedlægge SKAT pr. 1. juli i år og i stedet oprette syv nye styrelser med hver deres kerneområde og egen direktør. En løsning som Peter Loft ikke selv ville have anbefalet.

»Før man kastede sig ud i den her rekonstruktion, skulle man have sat sig ned og spurgt sig selv, hvor problemet ligger. Helt ærligt: Hvis min båd tog vand ind, så ville jeg aldrig begynde at lave om på kommandobroen, så ville jeg beordre alle mand til pumperne.«

– Hvad burde man have gjort i stedet?

»Man burde få ro på ved at genoprette regelmæssigheden og lave mindst muligt om. Man burde gå ned i maskinrummet og prøve at få maskinen til at køre nogenlunde igen, så Rigsrevisionen igen kan godkende regnskaberne. Det er selvfølgelig en fladpandet betragtning, men hvis man ændrer fundamentalt på strukturen, så ligger det ledelsesmæssige fokus også her,« siger Peter Loft.

Karsten Lauritzen forsvarer i en mail til Information beslutningerne. Han mener ikke, at der politisk har været andre muligheder end at opløse SKAT og lukke EFI.

»Der kan ikke herske tvivl om, at EFI-projektet aldrig skulle have været sat i drift, fordi det inddrev på et ulovligt grundlag. Derfor var det også nødvendigt at trække stikket på systemet, selv om der ikke var noget at sætte i stedet for,« skriver han.